Noranta-sis originals es disputen els XXV Premis Literaris Ciutat de Sagunt
24 d’octubre 2022

![](/media/o0mhzydc/mm_xxvpremisliterarisciutatdesagunt.jpg?width=361.030103480715&height=850)

Els Premis Literaris Ciutat de Sagunt, organitzats pel Gabinet de Promoció del Valencià, arriben enguany a la seua vint-i-cinquena edició, una fita cultural dins de l'agenda de la ciutat que cap que destacar i celebrar.

Dels 96 originals rebuts des de tota l'àrea lingüística (un 35% més que l'any passat), optaven al XIX Certamen de Teatre ‘Pepe Alba’ un total de 24 obres; per al XXIV Certamen de Narrativa s'han presentat 28 treballs, i en el XXV Certamen ‘Jaume Bru i Vidal’ de poesia, el premi més veterà i el que inicià la convocatòria amb la creació del Gabinet en 1997, competien 44 manuscrits.

Els diversos jurats especialistes en cada gènere es van reunir el passat 6 d'octubre per  emetre’n el veredicte. Els noms de les persones guanyadores d'esta edició (que ja han estat avisades) es coneixeran la vesprada del 28 d'octubre en el transcurs d'un acte cultural molt especial que se celebrarà al Centre Cultural Mario Monreal a les 19.30 hores, conduït per la companyia Camí de Nora i que comptarà també amb la intervenció de joves artistes de la ciutat.

El premi de narrativa està dotat amb 7.000 euros i la publicació de la novel·la, i els de poesia i teatre rebran 4.000 euros cadascun i es publicaran també les obres seleccionades. Els jurats d'enguany han estat integrats per Manel Joan i Arinyó, Raquel Ricart i Josep Usó (narrativa); Lola López, Mariola Ponce i Sergi Juesas (teatre); i Manuel Bellver, Imma López Pavia i Josep Porcar (poesia).

![](/media/hovnxdit/mm-maria-josep-soriano.jpg?width=352&height=235&mode=max)«**Enguany ens fa una il·lusió especial l'acte d’entrega dels premis per diverses raons: primer, per a complir els 25 anys del certamen de poesia que, a més, té com a nom el del nostre poeta i cronista de més fama i estimat, Santiago Bru i Vidal; segon, per comprovar que any rere any augmenten les obres presentades, senyal evident del prestigi dels nostres premis i de la bona salut en què es troba la creació literària en valencià**», ha comentat la regidora delegada del Gabinet de Promoció del Valencià, Maria Josep Soriano, qui ha animat a totes aquelles persones que vulguen conéixer de primera mà els noms de les persones guanyadores a acudir el divendres 28 al lliurament dels guardons.

*   [](http://www.facebook.com/sharer.php?u=https://aytosagunto.es/va/actualitat/noranta-sis-originals-es-disputen-els-xxv-premis-literaris-ciutat-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/noranta-sis-originals-es-disputen-els-xxv-premis-literaris-ciutat-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/noranta-sis-originals-es-disputen-els-xxv-premis-literaris-ciutat-de-sagunt/ "Linked In")
*   [](mailto:?body=https://aytosagunto.es/va/actualitat/noranta-sis-originals-es-disputen-els-xxv-premis-literaris-ciutat-de-sagunt/)